Ապա դատարանում հարցաքննվեց Արման Հարությունյանը, որը կրկին դեպքի ականատես է եղել. վերջինս բավական վրդովված էր պատասխանում մեղադրողների հարցերին: Նա պարբերաբար կրկնում էր, որ արդեն ցուցմունք տվել է: «Երկար-բարակ մի խոսեք, հստակ հարցին պատասխանեք՝ կարճ կոնկրետ: Չեք տեսել, ասեք՝ չեմ տեսել, տեսել եք, ասեք՝ տեսել եմ»,- դիմելով վկային պարզաբանեց դատավորը: Ապա վկան նկարագրեց, որ դեպքի վայրում եղել է հինգ՝ մաքսիմում վեց րոպե ընդամենը: Հենց որ Մուշեղը սկսել է կրակել, ինքը փախել է. «Ես մտա՝ Մուշեղն ու Գեւորգը արդեն վիճում էին, հայհոյում էին, Մուշեղին կայնած եմ տեսել… Մուշեղը զենքը հանեց, Գեւորգը՝ դանակը: Ու գրկախառնվեցին»: Իսկ երբ մեղադրողն ասաց, որ Պետրոս Իսրայելյանը հեռախոսային խոսակցությունում ասել է, որ Մուշեղյանը պառկած վիճակում է կրակել, վկան ասաց, որ ինքը նման բան ո՛չ լսել, ո՛չ էլ տեսել է եւ որ դա իրականությանը չի համապատասխանում: «Ուրեմն, հարգելի՛ դատախազ ես չեմ լսել՝ ում հետ ա Պետրոս Իսրայելյանը խոսում, հարգելի դատախազ»,- արհամարական տոնով դիմելով մեղադրող դատախազ Գեւորգյանին ասաց վկան: Դատավոր Նելլի Բաղդասարյանը վկային խնդրեց իր տոնը չբարձրացնել եւ հանգիստ պատասխանել հարցերին. «Դուք-ով խոսեք, եւ դիմեք հարգելի մեղադրող»,- պարզաբանեց դատավորը, սակայն վկան շարունակում էր մեղադրող դատախազներին դիմել «հարգելի դատախազով»: Ըստ գաղտնալսումներից մեկի՝ ամբաստանյալ Պետրոս Իսրայելյանը դեպքից հետո հայտարարել է. «էդ դրան (նկատի ունի Մուշեղ Մուշեղյանին) ես տվի ու տվին ախպեր»: Մեղադրող դատախազը հետաքրքրվեց, թե ովքե՞ր են բացի Պետրոս Իսրայելյանից հարվածել Մուշեղ Մուշեղյանին, վկան բացասական պատասխան տվեց: Մեղադրող Քյարամյանը մի քանի անգամ հարցրեց՝ ձեր պրակտիկայում չի՞ եղել, որ Գեղամը ինչ-որ բան պատմելիս չափազանցնի, ծաղկացնի, ասաց, ոչ, ապա մեղադրողին «էս մարդը» դիմելու համար վկան նկատողություն ստացավ: «Կարգի հրավիրեք ձեզ, ձեզ նկատողություն եմ հայտարարում, միայն պետք է պատասխանել Հարգելի՛ դատարան եւ որեւէ մեկին չդիմել, կարգը այդպես է»,- դիմելով վկա Հարությունյանին ասաց դատավոր Բաղդասարյանը: